RAPOVCE. Na peňažný trest 400 eur a ročný zákaz šoférovania za jazdu pod vplyvom alkoholu odsúdil Okresný súd v Banskej Bystrici 42-ročného vojaka Ivana Č. z Rapoviec v okrese Lučenec. Rozsudok súd vyhlásil po tom, ako schválil dohodu o vine a treste, ktorú uzavrel prokurátor a obvinený profesionálny vojak.
V tom čase príslušník Vojenského útvaru v Sliači jazdil 10. októbra 2015 večer po Rapovciach autom Daewoo Kalos. Pri kontrole mu policajná hliadka namerala v dychu takmer dve promile alkoholu. Ivan Č. tým spáchal trestný čin ohrozenia pod vplyvom návykovej látky.
Vojak v hodnosti rotmajster svoj čin oľutoval a s prokurátorom uzavrel dohodu o vine a treste. Rozsudok je právoplatný, pretože súčasťou dohody je záväzok obvineného, že sa voči verdiktu súdu neodvolá. Do trestu zákazu šoférovania sa Ivanovi Č. započítava čas od 10. októbra, keď mu polícia zadržala vodičský preukaz. Ak by vojak peňažný trest nezaplatil, šiel by na dva mesiace do väzenia.